Καταφύγιο Καρδίτσας

Το Καταφύγιο ή Καταφύγι (τοπική προφορά Καταφί) είναι οικισμός της Θεσσαλίας στην Περιφερειακή Ενότητα Καρδίτσας.

 Γεωγραφικά - ιστορικά στοιχεία 
Το Καταφύγιο βρίσκεται νοτιοανατολικά της λίμνης Πλαστήρα, σε απόσταση περίπου 22 χιλιόμετρα ΝΔ. από την Καρδίτσα και σε υψόμετρο 500 μέτρων. Στην τοποθεσία Καστρί υπάρχουν «κατάλοιπα αρχαίου οχυρωμένου οικισμού πιθανόν του 5ου αιώνα π.Χ. και των ελληνιστικών χρόνων. Επίσης, διατηρούνται τμήματα της οχυρωμένης ακρόπολης του οικισμού, άνδηρα και τοίχοι οικιών».

Αξιοθέατα του χωριού είναι η πλατεία του με τα αιωνόβια πλατάνια, η τοποθεσία «Αγνάντι» πολύ κοντά στον οικισμό και το μοναστήρι Κοιμήσεως της Θεοτόκου Πέτρας, στο οποίο την περίοδο της Τουρκοκρατίας λειτουργούσε βιβλιοθήκη και κρυφό σχολείο. Σε αυτό φιλοξενήθηκαν μεγάλοι αγωνιστές της Επαναστάσης του 1821 ενώ το επισκέφθηκε και θαύμασε ο Άγιος Κοσμάς ο Αιτωλός, στα μέσα της δεύτερης περιοδείας του.

 Ιερά Μονή Παναγίας Πέτρας 
Στα βορειοδυτικά του χωριού, σε απόσταση 4 χιλιόμετρα και σε υψόμετρο 600 μέτρων είναι η Ιερά Μονή Παναγίας Πέτρας, με πιθανή χρονολογία κτίσεως το έτος 1550. Το καθολικό της είναι αφιερωμένο στην Κοίμηση της Θεοτόκου και πρόκειται για εκκλησία τετρακίονου τύπου, με πλευρικούς χορούς και νάρθηκα στη δυτική πλευρά. Σημαντικό ενδιαφέρον παρουσιάζει το Σταυροπηγιακό παρεκκλήσιο της Μεταμορφώσεως του Σωτήρος, με την Αγία Τράπεζα να είναι ρυθμού υστερορρωμαϊκών χρόνων και τις αγιογραφίες του 1672 και 1789.

Η μονή και το παρεκκλήσιο έχουν χαρακτηριστεί ιστορικό διατηρητέο μνημείο.

 Διοικητικά στοιχεία 
Αναφέρεται επίσημα, μετά την ένωση της Θεσσαλίας με την Ελλάδα, γραμμένο ως Καταφύγι το 1883 να προσαρτάται στον τότε δήμο Ιτάμου. Το 1912 με το ΦΕΚ 261Α - 31/08/1912 ορίστηκε έδρα της ομώνυμης νεοϊδρυθείσας κοινότητας. Σύμφωνα με το πρόγραμμα Καλλικράτη και την τροποποίησή του Κλεισθένης Ι αποτελεί την κοινότητα Καταφυγίου που υπάγεται στη δημοτική ενότητα Ιτάμου του δήμου Καρδίτσας.

 Ιστορικό πληθυσμού 
Η δημογραφική εξέλιξη του οικισμού κατά τις τελευταίες δεκαετίες είναι η εξής:
 Έτος  Πληθυσμός 1991  207 2001  265 2011  154«ΦΕΚ αποτελεσμάτων ΜΟΝΙΜΟΥ πληθυσμού », σελ. 10609 (σελ. 135 του pdf) 2021  217

 Παραπομπές 

 Εξωτερικοί σύνδεσμοι 
 Φωτογραφίες από το Καταφύγι Καρδίτσας στον ιστότοπο https://www.greece.com/
 Ι.Μ. Παναγίας Πέτρας Καταφυγίου Καρδίτσας από τον ιστότοπο https://www.monastiria.gr/

Κατηγορία:Χωριά της περιφερειακής ενότητας Καρδίτσας
Κατηγορία:Δήμος Καρδίτσας